USAs ambassade i Oslo

**USAs ambassade i Oslo** er USAs diplomatiske representasjon til Norge. Ambassadebygningen har adresse Morgedalsvegen 36. Fra juni 1959 til mai 2017 var ambassaden i Henrik Ibsens gate 48.

## Norsk-amerikansk diplomatisk historie
Etter unionsoppløsningen i 1905 var USA et av de første land til å anerkjenne Norge som selvstendig stat, og etablerte diplomatiske forbindelser med Norge samme år.

## Ambassadeanlegg
### Nåværende ambassadeanlegg

Ambassaden ligger på Huseby i Oslo. Den er tegnet av Einhorn, Yaffee, Prescott Architecture & Engineering (EYP), ble oppført i 2013–2017 og åpnet 15. mai 2017.

Gjennom flere år pågikk en utredning for å avklare hvor en fremtidig ambassade burde ligge. I desember 2005 vedtok Oslo bystyre at ambassaden skulle tilbys nytt ambassadeområde i Husebyskogen, ved en avstemning hvor Tom Pape (Ap) og Ane Willumsen (V) stemte for forslaget og sikret flertall for forslaget. Interesseorganisasjonen Aksjon Vern Husebyskogen motsatte seg en amerikansk ambassade i Husebyskogen og samlet underskrifter fra lokale innbyggere.

Etter en omstendelig planleggings- og godkjenningsprosess, der også Høyesterett avsa dom om at reguleringsvedtaket var gyldig, ble arkitektplanene for den nye ambassaden klare i begynnelsen av 2010. Byggingen startet i 2013. Det nye ambassadekomplekset består av et kontorbygg, en bolig for deler av vaktstyrken, tre inngangspaviljonger og et underjordisk støttebygg. Utformingen av kontorbygget er gjort med tanke på de lokale forholdene og for å fremheve de deler av bygningen som har offentlig betydning. I den omkringliggende hagen er et elveleie flyttet. Ambassaden er tegnet av det internasjonale arkitektkontoret Einhorn, Yaffee, Prescott Architecture & Engineering (EYP).

### Tidligere ambassadebygning

Ambassadens tidligere bygning i Henrik Ibsens gate 48 ble tegnet av den finsk-amerikanske arkitekten Eero Saarinen, som også tegnet USAs ambassade i London. Bygningen stod ferdig i 1959. Økte krav til sikkerhet førte til at ambassaden oppførte gjerder og hindre rundt bygningen for å begrense muligheten for terroristangrep.

## «Ambassadesaken»
Amerikanske myndigheter har et Surveillance Detection Program som blant annet tar sikte på å avdekke mulig aggresjon mot ambassaden. Gjennom en reportasje i TV 2 ble det kjent at nordmenn medvirket til overvåkning av norske borgere på vegne av ambassaden, saken ble kjent som ambassadesaken og ble henlagt som intet straffbart forhold av statsadvokaten i juli 2011.

## Eksplosjon i 2026

Natt til 8. mars 2026 eksploderte en sprengladning ved konsulærinngangen til ambassaden. Eksplosjonen forårsaket materielle skader på bygningen, men ingen personer ble skadet. Politiet opplyste at sprengningen trolig var forårsaket av en improvisert sprengladning, og innledet etterforskning av hendelsen. 11. mars 2026 ble tre menn i 20-årene pågrepet og siktet for terrorbombing.

## Liste over ambassadører og ministre

Før 1942 hadde USA ministre i Norge, deretter ambassadører.

* Charles H. Graves (minister 1905–1906)
* Herbert H.D. Peirce (minister 1906–1911)
* Laurits Selmer Swenson (minister 1911–1913)
* Albert G. Schmedeman (minister 1913–1921)
* Laurits Selmer Swenson (minister 1921–1930)
* Hoffman Philip (minister 1930–1935)
* A.J. Drexel Biddle jr. (minister 1935–1937)
* Florence Jaffray Harriman (minister 1937–1940)

* A.J. Drexel Biddle jr. (minister 1941–1942)
* A.J. Drexel Biddle jr. (ambassadør 1942–1943)
* Lithgow Osborne (ambassadør 1944–1946)
* Charles Ulrick Bay (ambassadør 1946–1953)
* L. Corrin Strong (ambassadør 1953–1957)
* Frances E. Willis (ambassadør 1957–1961)
* Clifton R. Wharton (ambassadør 1961–1964)
* Margaret Joy Tibbetts (ambassadør 1964–1969)
* Philip K. Crowe (ambassadør 1969–1973)
* Thomas R. Byrne (ambassadør 1973–1976)
* William A. Anders (ambassadør 1976–1977)
* Louis A. Lerner (ambassadør 1977–1980)
* Sidney Rand (ambassadør 1980–1981)
* Mark Evans Austad (ambassadør 1981–1984)
* Robert D. Stuart (ambassadør 1984–1989)
* Loret Miller Ruppe (ambassadør 1989–1993)
* Thomas A. Loftus (ambassadør 1993–1997)
* David B. Hermelin (ambassadør 1997–2000)
* Robin Chandler Duke (ambassadør 2000–2001)
* John Doyle Ong (ambassadør 2002–2005)
* Benson K. Whitney (ambassadør 2006–2009)
* Barry B. White (ambassadør 2009–2013)
* Julie Furuta-Toy (chargé d'affaires 2013–2015)
* Jim DeHart (chargé d'affaires 2015–2016)
* Samuel D. Heins (ambassadør 2016–2017)
* Jim DeHart (chargé d'affaires 2017–2018)

* Kenneth Braithwaite (ambassadør 2018–2020)
* Richard Riley (chargé d’Affaires ad interim 2020–2021)
* Sharon Hudson-Dean (chargée d’Affaires ad interim 29.07.2021)
* Marc Nathanson (ambassadør 2022–2024)
* Sharon E. Hudson-Dean (chargée d’Affaires ad interim 21.2.2024–10.8.2024)
* Eric S. Meyer (chargé d’Affaires ad interim 11.8.2024–31.1.2025)
* Robert S. Needham (chargé d’Affaires ad interim 1.2.2025–19.8.025)
* Eric S. Meyer (chargé d’Affaires ad interim 20.8.2025–)

## Diplomatisk kontor i Tromsø
Den 1. juni 2023 kunngjorde USAs utenriksminister Antony Blinken under sitt besøk i Oslo at USA vil opprette et diplomatisk kontor (American Presence Post) i Tromsø – det første nord for polarsirkelen.

## Se også
*Villa Otium (ambassadørboligen)
*Liste over ambassader i Oslo

## Referanser


## Eksterne lenker
* United States Embassy, Oslo – Ambassadens offisielle nettsted
* Forretnings- og turistvisum til USA i Norge (norsk) ustraveldocs.com
* U.S. Embassy Oslo, Norway hos nettstedet til Utenriksdepartementet (USA) 
* The Oslo Diplomatic List på UDs nettside Diplomatiske forbindelser
* Utenriksdepartementet og bilaterale forbindelser mellom USA og Norge (arkivert nettside)